KIRJALLINEN KYSYMYS E-3546/01 esittäjä(t): Erik Meijer (GUE/NGL) komissiolle. Pienemmän silmäkoon ansiosta kalastusalusten saaliita lisäävien kaksinkertaisten verkkojen käytön valvonta.



Virallinen lehti nro 172 E , 18/07/2002 s. 0078 - 0079



KIRJALLINEN KYSYMYS E-3546/01 esittäjä(t): Erik Meijer (GUE/NGL) komissiolle (8. tammikuuta 2002) Aihe: Pienemmän silmäkoon ansiosta kalastusalusten saaliita lisäävien kaksinkertaisten verkkojen käytön valvonta 1. Onko komissio tietoinen siitä, että eräät kalastusalukset pienentävät trooliverkkonsa 80 mm:n silmäkokoa kiinnittämällä sen sisä- ja alapuolelle toisen trooliverkon, niin kutsutun sisätrooliverkon, jolloin verkot osuvat osittain päällekkäin ja sen johdosta niiden silmäkoko ikäänkuin pienenee huomattavasti ja näin saadaan saaliiksi myös pienempiä kaloja ja meri voidaan tyhjentää perinpohjin? 2. Onko sisätrooliverkkoja etsitty tähän mennessä vain mereltä käyttämällä valvonta-aluksia, jotka vierailevat kalastusaluksilla näiden ollessa työn touhussa saadakseen kalastajat verekseltään kiinni sisätrooliverkkojen käytöstä, eikä ennaltaehkäisevästi silloin kun alukset lähtevät satamasta? 3. Mikä estää sisätrooliverkkoja koskevat tarkastukset ennen alusten merille lähtöä? Estääkö yhteisön lainsäädäntö kyseisen ennaltaehkäisevän valvonnan vai ovatko syynä erot eri jäsenvaltioiden määräyksissä? 4. Mihin toimiin komissio aikoo ryhtyä, jotta valvonta ei rajoittuisi vain sisätrooliverkkojen käyttöön merellä, vaan kyseisten verkkojen käytön torjunta alkaisi jo maissa tapahtuvan valmistelevan vaiheen yhteydessä? Lähde: Rotterdams Dagblad -päivälehti 30. marraskuuta 2001. Franz Fischlerin komission puolesta antama vastaus (13. helmikuuta 2002) Komissio on tietoinen välineistä, joita käytetään verkkojen silmäkoon pienentämiseen. Esimerkiksi sulkuverkkoja (hollanninkielinen käännös binnenkuil) käytetään varsinkin merianturan kalastuksessa. Tämä ongelma mainitaan kertomuksessa yhteisen kalastuspolitiikan täytäntöönpanon valvonnasta(1). Välineitä silmäkoon pienentämiseksi (kuten sulkuverkkoja) on kuitenkin havaittu muuallakin kuin merellä. Alankomaiden toimivaltaisten viranomaisten viimeaikaisissa tarkastuksissa on sulkuverkkojen käyttämisestä epäiltyjä aluksia etsitty myös satamissa. Alustavien tarkastustulosten mukaan alusten toiminnasta vastaavat henkilöt hyväksyivät tämän tarkastuskäytännön. Sulkuverkkoja ei kuitenkaan enää löydetty, kun epäillyt alukset tarkastettiin satamissa. Tarkastajat havaitsivat, että alusten päälliköt käyttivät muita menetelmiä laillisen silmäkoon pienentämiseksi. Verkon perät oli selvästi sidottu yhteen köysillä, jotka katkeavat, kun pyydys nostetaan. Tällaisia käytäntöjä voidaan tarkastaa ainoastaan merellä. Yhteisön sääntöjen mukaisesti yhteisön lainsäädännön soveltamisen valvonnasta vastaavat jäsenvaltiot. Yhteisön lainsäädännön mukaisesti muiden kuin välineiden kiinnittämisestä trooleihin, ankkuroituihin kierrenuottiin ja vastaavanlaisiin verkkoihin 6. joulukuuta 1984 annetussa komission asetuksessa (ETY) N:o 3440/84(2) määriteltyjen silmäkokoa pienentävien välineiden käyttö on kielletty. Yhteiseen kalastuspolitiikkaan sovellettavasta valvontajärjestelmästä 12. lokakuuta 1993 annetun asetuksen (ETY) N:o 2847/93(3) mukaisesti tarkastukset kohdistuvat kalastusalan kaikkiin toimiin sekä merellä että maassa. Jäsenvaltioiden on toteutettava aiheelliset toimenpiteet, joihin kuuluu myös määrärahojen ja välineiden osoittaminen tarkastusta varten, varmistaakseen, että yhteisen kalastuspolitiikan sääntöjä, erityisesti laillista silmäkokoa ja kalojen vähimmäiskokoa koskevia sääntöjä noudatetaan. Lisäksi edellä mainitun asetuksen mukaisesti rikkomuksen seurauksena toteutettavien seuraamusten tason on estettävä tehokkaasti sovellettavien toimenpiteiden noudattamatta jättäminen. Nuorten kalojen suojelu on olennaisen tärkeää kalakantojen uusiutumisen kannalta. Tästä syystä tärkeimmät sidosryhmät paheksuvat vastuutonta kalastustoimintaa, kuten sulkuverkkojen käyttöä laillisen silmäkoon pienentämiseksi. Komissio kehottaakin jäsenvaltioita torjumaan edellä kuvattuja käytäntöjä tekemällä tarkastuksia sekä merellä että maassa. (1) KOM(2001) 526 lopullinen. (2) EYVL L 318, 7.12.1984. (3) EYVL L 261, 20.10.1993.